«Բարի գալուստ «Քաղաքակրթության օրրան». հայկական համայնքն իր ներկայացրած ծաղկասայլով կիսում է դարավոր հարուստ մշակութային ժառանգությունը Միացյալ Նահանգների և ամբողջ աշխարհի հետ: Ամերիկահայերի վարդերի շքահանդեսի ծաղկասայլը ներկայացնում է հայերի ունեցած ներդրումն այս մեծ երկրում և ամբողջ աշխարհում: Այս ծաղկասայլի ամեն մի առարկա՝ սկսած գորգից, կենաց ծառից, թռչուններից և մրգերից, մինչև հավերժության նշանն ու դուդուկը, խորհրդանշում է հայոց մշակույթի մի առանձին բնագավառ, այդ թվում՝ կրոնը, կրթությունը, արդյունաբերությունը, երաժշտությունը, պարը և այլն: Գերակշռող գույնը յուրահատուկ որդան կարմիրն է, որն ստացվում է միայն Հայաստանի լեռներում հայտնաբերված միջատից»: Մասնավորապես, ծաղկասայլը ցուցադրում էր արագիլներ, սիրամարգեր, նռներ, ծիրաններ, խաղող, հայոց այբուբենը, հայ կնոջ կերպարը ավանդական գլխազարդով և զգեստով՝ խորհրդանշելով «Մայր Հայաստանը» և եկեղեցու կամարի մի հատված՝ ներկայացնելով հայկական ճարտարապետությունը: Ծաղկասայլն արժանացել է «Նախագահի գավաթ» հեղինակավոր մրցանակին: